EGCO เผยโรงไฟฟ้าพลังลม “ชัยภูมิ วินด์ฟาร์ม” ขนาด 80MW จ่ายไฟแล้ว
EGCO เผยโรงไฟฟ้าพลังลม "ชัยภูมิ วินด์ฟาร์ม" ขนาด 80MW จ่ายไฟฟ้าเข้าระบบแล้ว เมื่อวันที่ 16 ธ.ค.59
19 ธ.ค. 2559

บริษัท ผลิตไฟฟ้า จำกัด (มหาชน) หรือ EGCO ระบุว่า โรงไฟฟ้าชัยภูมิ วินด์ฟาร์ม ของบริษัท ชัยภูมิ วินด์ฟาร์ม จำกัด ซึ่งเป็นบริษัทย่อยที่ถือหุ้นอยู่ 90% นั้น ได้เริ่มเดินเครื่องผลิตไฟฟ้าเชิงพาณิชย์และจ่ายไฟฟ้าเข้าระบบ (COD) แล้วเมื่อวันที่ 16 ธ.ค.ที่ผ่านมา
โรงไฟฟ้าชัยภูมิ วินด์ฟาร์ม เป็นโรงไฟฟ้าพลังงานลม ตั้งอยู่ในอ.ซับใหญ่ จ.ชัยภูมิ มีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (กฟผ.) จำนวน 80 เมกะวัตต์ (MW) ประกอบด้วย กังหันลมจำนวน 32 ต้น (2.5 เมกะวัตต์/ต้น) ภายในสัญญาซื้อขายไฟฟ้าจากผู้ผลิตไฟฟ้ารายเล็กประเภทสัญญา Non-firm ระยะเวลา 5 ปี ซึ่งสามารถต่ออายุสัญญาได้คราวละ 5 ปี โครงการดังกล่าวจะช่วยเพิ่มรายได้ให้แก่บริษัท และสอดคล้องกับนโยบายของภาครัฐในการส่งเสริมการผลิตไฟฟ้าจากพลังงานหมุนเวียน